VOLAPÜKAGASED PRO NEDÄNAPÜKANS.
JÄFIDOT VPAKLUBA VALEMIK NEDÄNIK
Ä
JÄFIDOT BÜFIK DILÄDA VALEMIK FEDA VPAKLUBAS.
YELOD: 15
Redak: ‘Dr. Arie De Jong’ (‘Leiden’, ‘Heerengracht’: 58. Nüm potakala: 107174) e ‘J. G. M. Reynders Sr.’ (‘Den Haag’, ‘Hugo de Grootstraat’: 82. Nüm potakala: 199061): kadämals Vpa.
NINÄD
LÜ REIDANS LESTÜMIK OBSIK.	2
Lojadabiliet	2
SAPOTS FRANSÄNIK.	6
NUN.	6
Vpaklub valemik Nedänik.	6
Fab Suomiyänik	6
Coged di ‘Wien’	6
CEDS E TIKODS.	6
NUNS.	6
Diläd valemik feda Vpaklubas.	6
‘Pontius Pilatus’	7
Reg naütom oki	8
CEDS E TIKODS.	9
NUNS.	9
Dalebüd Vicifala de 1950, Mayul 22, Nüm: 1	10
Hormons stigädons lifi obsik	10
Yunükamasperimänt balid.	10
Leodükians lifajenädas obsik.	10
Nämäd smalikosa.	11
Votikam go lölik.	11
DÜK DI ‘ALBA’.	12
NUNS.	13
Volapükaklub valemik Nedänik.	13
Dalebüd Vicifala de 1950, Yulul 1, Nüm: 2	13
Dalebüd Vicifala de 1950, Yulul 19, Nüm: 3	13
LOVEÜKAM CIFALAMA VOLAPÜKANEFA.	14
STUDANALIF TSYINÄNIK.	14
I.	14
II.	15
NUNS.	15
BÄLDAYELASOAR YELA: MIL.	16
CEDS E TIKODS.	18
NUNS.	18

1950 (yelod 15id)
LÜ REIDANS LESTÜMIK OBSIK.
Me nüm at yelod deglulid gaseda obsik primon. Fredobs dö sek at, e danobs utanis valik, kels egivons demü at läükotis oksik. Ab no kotenobs. Nüm alik binädon te me pads fol. Atos binon tu nemödik. Demü bükafräds jerik ye no mögos ad mödükumön numi at, pläsif num limanas Volapükaklubas bofik, et ut lebonedanas gaseda at gretikumons. Sekü kod at begobs reidanes valik obsik ad keyufön nämiko ad gretükumön numi at.
Posä ‘Schleyer’ idatikom Volapüki okik, no äbinos fikulik ad jafön ma sam sita fa om pedisinöla volapükis votik, ko sek, das nu näi Volapük i mekavapüks votik pagebons as valemapüks, e das igo ai dönu volapüks padatikons. If betikoy gudiko dini, no mutoy-li üfo dasevön, das binos fopik, ad labön volapükis mekavik mödik? Dial ela ‘Schleyer’ ga äbinon, das ögebädoy in dakosäd bevünetik mekavapüki bal. Atos no binon-li i nog nu dial? If dasevoy atosi, stütolös kluo steifi obsik, e steifolös ad slüdön alani ad slopön Volapüki!
REDAK.
Se Volapükagased pro Nedänapükans. Yel: 1950. Pads: 1—2.
Lojadabiliet
Fa ‘Paul Roos’
Domadünan äletom lädi kulivik yunik ini vobacem, ed ämogolom poso ko vöds: “Söl: ‘Jenkins’ okömom onu lä ol”. Läd äzilogof nuläliko in cem, ab nos ädabinon, kel äjonon, das in cem at balan manas sagatikün Yuropa ävobom. Len völs gavots Linglänik vönädik älagons, su tab buks e gaseds äseatons pemiko in brul pänabajönik. Tü timül at yan ämaifikon e ‘Joe Jenkins’ ästanom fo jivisitan.
“Stunob, o läd! das ya äsevol, das etävob lü ‘London’.”
“Älilob fädo osi äsoaro,” läd ägespikof. “Övegol de ‘Paris’ lü ‘London’, in el ‘foyer’ ela ‘St. James-theatre’ äspikoy dö atos. Äfredob, ven älilob osi, o söl: ‘Jenkins’! atosi kanob sagön ole! Labob sevabo dini vemo veütiki, keli mutob bespikön ko ol.”
“Ven vom yunik plitülik ä liegik se el ‘society’ di ‘London’ visitof obi göda ya tü düp: degbal, tän atos muton vo labön kodi veütik!” täktifan äsagom smililölo.
“Jenöfö!” ägespikof. “Himatan obik igo no sevom, das binob lä ol, ed ob it äsevob bü düps anik i no nog atosi. Tik äsüikon änu pö ob. Ab süadob, das himatan obik olobülom visiti at, pato bi om labom dämi gretikün sekü midun.”
Täktifan äseidom oki. “Konolös nu seimna obe veitöfiko utosi, kelos ejenon!”
“Cedob, das nem, keli ereidol su visitakad obik, no binon nesevädik pro ol” jivisitan äprimof.
“Klülo no!” täktifan äsiom: “In ‘Paris’ ereidob i nomiko delagasedis di ‘London’, ed in ons elogob klüliko, das daut ela ‘Honorable Jim Sutherland’ ematikof ko bijutel sevädik: ‘James Wimbledon’”.
“Verätö! Mat at pävipon fa pals de flans bofik. Binos niludo sevädik pö ol, das fat obik binom monemik. Ed i söl: ‘Wimbledon’, as geran soelik bijutabüsida: ‘Wimbledon Bros’, dalom flagodön kalieti: liegik.”
“Binom-li fiaman soelik?”
“Si! fat omik edeadom bü yels anik, e ‘James’ estäänükom veütiko büsidi. Spekuls omik in ‘Amsterdam’ e ‘Paris’ ebinons dü tim semik yegäd spikotas valik. Äkanob kludo labön fümi, das söl: ‘Wimbledon’ no ämatikom ko ob demü mon obik; atos binon bos, keli obs: dauts fatas liegik ai mutobs demön. Klüliko jigamagivot obik no binon mikömik; pö tedan, äsä binom, mon ebo ai fruton tü del seimik.”
“Ekeblinol-li monamödoti gretik ini mat? o läd: ‘Wimbledon’!” el ‘Jenkins’ äsäkom zogiko?
“Pounis teldeglulmil.”
“Ö! balionat lafik jilidas! Mödot vo no neplitik!” täktifan äsagom.
“Äsä niludo omemol mated obsik päzelon me zäl gretik in lotidöp: ‘Claridge’. Pos at ädetävobs lü Kanariyuäns, ko desin ad gekömön ün mayul deg. Vüo fat obik iremom pro obs domi in ‘Kesington Square’, ed ibüedom blimön oni. Mot obik ikälälof lasumi dünanefa; val öblümon tü del degid mayual.”
“Ab”, ‘Jenkins’ älogedöl kaledi ävüspikom spikami ofik, “tü timül at binos pas del mälid mayula!”
“Verätö!” läd yunik äsiof smilölo. “Okonob ole utosi, kelos binon kod atosa. Himatan obik no äkanom sufätön lunüpikumo nosduni in ‘Teneriffe’. Kösömom ad vobön deliko de düp zülid jü düp lulid, ed us no äkanom dunön votikosi, äsä svimön, sailön e seatön in solam. Ün prim mayula äsagom, das no äsufätom lunüpikumo osi, e kludo äsludobs ad getävön bü tim pirajanöl lü ‘London’. Ädesinobs ad dabinön nesevädo in ‘London’, go romato. Ölödobs dü dels anik in dom nulik obas in ‘Kesington Square’, nes ek ösevon bosi atosa! Atos i no pänunon pales obik; te sevädans anik ela ‘James’ äsevoms osi; ämutom sevabo tivön ko oms tefü büsidadins.”
“E dünanef-li?” täktifan äsäkom.
“I dünanef no pinunedon,” läd: ‘Wimbledon’ ägespikof smilölo. “Äcedobs osi droliki, das obs it ödunobs dü dels balid konömi; ökanobs ga fidön in staudöp! Dü dels lätik ob it ekvisinob; atosi elärnob in ‘Lausanne’! E kanob sagön ole, das äbinos süperik!”
“Dö atos no dötob, o läd!… Dalob-li nu säkön ole…”
“Sunädö! o söl: ‘Jenkins’!” No badocedolös osi obe, das binob boso prolidik pö nüdugot obik ab atos zesüdon pro suem gudik dina, soäsä onu oküpol. Äsoaro äseadobs tü düp: vel ad fidedön, ven klokül pätoenon. Äcedobs atosi küpädiki, bi nek äsevon komi obas. Himatan obik ägolom ad maifükön; äbinos penediblinan ko spidapened, ed in pened at biliet äbinon pro lojad in el ‘St. James-theatre’. Lä at penedil äibnon ko vöds: “Rätolös seimna, kin seidon-li bilieti at?” Benö! no emeditobs lunüpo atosi.
Ba äkömon de söl: ‘Atkinson’, kel ejonülom obes dü matirajan obsik pluna plütotis smalik somik, ba i mögos, das pesedon fa jiflen, keli äkolkömob fädo äzedelo in ‘Oxfordstreet’. Alo biliet äfruton ebo obis, ed egebädobs sunädo oni. Telefono äbüedobs kömön toodi ed ävegobs lü teatöp. Nu mutol küpälön gudiko. Ven ägekömobs tü düp: degbal e laf dönu lomio, no äfägobs ad maifükön yani. Pos töbid mödik äplöpos, e bi äcedobs atosi nekösömiki, ägolobs sunädo löpio lü vobacem himatana obik. Yan ämaifon, du äsevob fümiko, das ifärmükob oni, ven äsegolobs. Änükurbob in cem liti, e din balid, keli älogob, äbinon monaramar pimaibreiköl! Yan pimaifükon mekädo, bijuts obik e mon valik ämoons! Dil gretikün monema himatana obik petifon!”
‘Jenkins’ äfronükom flomi okik, ed äsäkom: “Kis binon-li kod, das himatan olik älabom lomo moni kädöfik so mödiki?”
“Himatan obik ämutom dunön ünü brefüp remis gretik, iramenom kludo mödoti ze gretiki de bank, pato i, bi binos adelo ‘bankholiday’.”
“Vö! lojadabiliet et eblinon sio fruti givane giviälik!” täktifan äküpetom ko smilil.
“Enunedobs sunädo poldi,” läd: ‘Wimbledon’ äfovof. “Edunoy vestigi büfik, ed obs ölelilobs sio fovo tefü din. Suemol, das äneito no eslipobs mödiko, o söl: ‘Jenkins’! Agödo süpiko tikod äsüikon pö ob, das ol bo okanolöv yufön obis. Äsumob toodi, ed äkömob mögiküno spido isio.”
“Obinos fred pro ob, ad bitön pro ol in din at, o läd! Labol-li bo niludi, kin kanonöv binön kodädan atosa?”
Vom yunik ätikof dü timül, ed äsagof täno: “Nö! o söl: ‘Jenkins’! vero no.”
“Kis äbinon-li nog plu in monaramar plä mon e bijuts?”
“Lepenäds e buks büsidi teföls.”
“Eleadoy-li seatön atis?”
“Plä mon e bijuts nos defon.”
“Mens liomödotik sevons-li, das binol in ‘London’?”
“Lul u mäl.”
‘Jenkins’ älogom su pokaglok okik. “Kiöpo söl: ‘Wimbledon’ binom-li tü timül at?”
“In bür okik.”
“Kitimo kömom-li lomio?”
“Tü düp mälid.”
“Täno kanol spetön, das obinob tü düp lulid lä ol, e givolös täno obe lisedi pösodas, kels äsevons, das igekömol ini ‘London’.”
Ven ‘Joe Jenkin’ ätoenom kloküli len dom in ‘Kesington Square’, läd: ‘Wimbledon’ it ämaifükof yani.
“Bos nog ejenon-li fovo?” täktifan äsäkom.
“Nos, o söl: ‘Jenkins’!”
“Täno viloböv nu vilöfo logedön seimna monaramari.” Pos minuts anik ‘Jenkins’ älogedom seiliko ramari pemaibreiköl. “Labol-li kiki?” äsäkom. “Si”, ägespikof, “ati ekipobs ai lä obs.”
Küpälo täktifan älogedom ninädi monaramara. “Dodol-li, das nülogob bukis?” :as:ajin fubi,
Älülogof säkölo omi. “Mögos, das okanob tuvön jonädi seimik se buks at” äfovom. “No tupobös vüo oli in jäfots komunik olik! o läd! At binon, vo-li, luveratiko bürod himatana olik?”
Änutof siölo.
“Labol-li kiki ata? Ba okanob tuvön in at nog retodi seimik.”
“No kredob, das nedol sukön us, o söl: ‘Jenkins’!” läd: ‘Wimbledon’ äsagof smilölol. “In bürod te penäds nenvöladik dabinons. Fe no labob kiki ata, oni himatan obik labom. Vilol-li nu dälön obe nekomi dü düp lafik?”
Boso pos düp: mäl söl: ‘Wimbledon’ äkömom lomio. No äbinom soelik, poldacalal: ‘Wood’ ela ‘Scotland Yard’, kel ya ivisitom omi in bür omik, äkekömom ko om, ad vestigön nogna pösodiko topi miduna.
“Eseividol-li bilieti et lä sevädans olik?” poldacalal äsäkom, du älöpiogoloms ve tridem.
“Esäkob osi ele ‘Atkinson’ ed ele ‘Dawson’: büsidaflen votik, ab bofikans äsevoms nosi dö din. Fe, flens obik kanoms töbo paminiludön tefü din at; oms vo-li ga fümo no önübreikoms lä ob?”
“Ga fümo binos ek, kel sevom, das binol in ‘London’,” poldacalal äbleibom lesagön. “Binos-li in cem at?… He! ekö! us sevädan dabinom! Benö! o söl: ‘Jenkins’! lio stadol-li?” Äpedom ladöfiko nami täktifana famik. “Dönu-li egekömol ini Linglän? Ilelilob ya bosi atosa, e sunädo-li dönu voböl?… Ibinos cedü ob no zesüdik, ad kompenükön in din at söli: ‘Jenkins’,” äsagom äflekölo oki lü ‘Wimbledon’: “Cedob, das i om, leigoäsä obs, no osevom säditreti se jenet klänöfik at!”
“Ob no evokob söli: ‘Jenkins’,” ‘Wimbledon’ ägespikom koldäliko.
“Atosi ob edunob,” läd: ‘Wimbledon’ äsagof, kel ebo äninikof. “Spelob, das lobülol osi, o ‘James’!”
“Klüliko, o löfäb!” ‘Wimbledon’ äglidom zadiko jimatani okik. “Dredob te, das söl: ‘Jenkins’ no okanom frutön obis mödiko. Älilol utosi, kelosi poldacalal: ‘Wood’, kel labom ga plaki zesüdik, esagom änu.”
“Verätö!” poldacalal älobülom omi. “Igo söl: ‘Jenkins’ no okanom kludön mödikosi se atos. Monaramar pemaibreiköl, e fovo jonäd no bal dabinon. Nos, kel gevon jonädi in lüäl semik!”
“Benö!” ‘Jenkins’ äsagom ko smilil takedik, “bosi monaramar ga nunon obe!”
‘Wood’ älülogom no suemölo täktifani.
“Elogol-li jenöfiko nosi patik len ramar et? o ‘Wood’!”
Poldacalal älemufükom noölo kapi.
“Logedolös seimna gudiko yani!”
‘Wood’ ävestigom yani, ab äjinom logön nosi patik len on.
“Nö! vilob sagön, das mutol logön oni ninao!” ‘Jenkins’ äsagom.
‘Wood’ e ‘Wimbledon’ älogedoms nu ninaflani yana, i läd: “Wimbledon” inilikof.
“Nu nog patikos nonik edrefon-li küpäli olik?”
Ab e ‘Wood’ e ‘Wimbledon’ äkanoms tüvön nosi patik.
“Benö! elogols fümo, das yan pemaisteigon,” täktifan äfövom sagi okik.
“Klüliko, atosi elogob.” ‘Wood’ äsagom ko smilil keliedik. “Lök pebevobon me stegülaflam, e poso etölatoy fovo yani me cid!”
“Ab utos, kelosi klülabiko no eküpol,” täktifan äfovom, “binon, das yan no pemaicidon plödao, ab ninao!” Poldacalal älülulogom täktifani ko logs gretik.
“Klu…”
“Klu,” ‘Jenkins’ ävüspikom ome sagi, “klu ek, kel älabom kiki, e kel kludo äfägom ad maifükön monaramari nen geb mekäda, etölatom yani me cid, posä imaifükom büiko oni!”
“Ab sekü kod kinik-li?” poldacalal ävokädom stuniko.
“Sekü kod kinik-li? Benö! ad koedön jinön, das nübreik ejenon-la!”
“E labol-li niludi seimik, kim enoganükom nübreiki pemiagöl?” ‘Wimbledon’ äsäkom raudiko.
Dü timül täktifan älülogom dudraniko bijuteli, täno äsagom takediko: “Ol, o söl: ‘Wimbledon’!”
Täno bos äjenon, keli nek ibetikom. Me bun balik bal ‘Wimbledon’ äbinom lä yan, ämaitirom oni, äfäitirom oni po ok, ed ätülom kiki in lök. Älieloy doniorönön omi ve tridem, ed ün timül fovik domayan äfäijutedon. Atos valik ijenon so lekläravifo, das nek ikanon stöpädön omi.
“Ispetob atosi,” ‘Jenkins’ älülogom keliedo lädi: ‘Wimbledon’. “Ispetob, das ‘Wimbledon’ övälom vegi at! Pidob osi, o läd! Cedob osi yamiki, das mutob konön ole verati lügik at, ab binos gudikum ad lelilön verati lügik, kas mutön lifön pö kodüls jönik.”
Läd: ‘Wimbledon’ idofalof dädäliko sui stul, ko nams fo logs okik.
“Äbedotob sunädo dini,” täktifan äfovom. “Sosus äkonol dö detäv himatana olik se ‘Teneriffe’, äsenälob, das in din at bos no äbinon komunik. No äkanob fomälön, das himatan olik ävilom gekömön ini dom nen dünanef, leteiko demü yof okik. Mögos, das vom yunik, äsä ol, cedof atosi romatiki, ab man-la! No-nuned dünanefa äjinon binon lü ob mu miniludik.
Sunädo tikod äsüikon pö ob, das himatan olik enoganükom desino atosi. Ven kludo älogob monaramari ninao pemaibreiköli, äsuemob, das kekokädan himatana olik fümiko ibejäfom dini. Fümi ädagetob, ven ätuvob ati,” äkipom in nam okik bilieti yelovik. “Vegamabilieti at lü Lamerikän ätuvob in bürod himatana olik, tefü kel idälob obe ad maibreikön e vestigön oni. Beliet binon pro el ‘Acquitania’, kel odetävon ogödo de ‘Southampton’.”
Läd ‘Wimbledon’ älöükof kapi ed älogedof da drens okik täktifani. “Ab kikodo-li… kikodo-li?” äplonof.
“Atosi okonob ole, o läd! Himatan olik ädesinom ad fugön ko matagivot olik lü Lamerikän. Pö vestig vifilik bukas omik edagetob fümi, das himatan olik edunom dü yels lätik spekulis lienetik. Büsid äprimikon ad bankrutikön; sosus bos atosa osevädikonöv, kreditans oprimonsöv juetdi. Ävilom büön tefü ons, ed äsludom ad moikön… ko mon olik!”
“Ab mon ga äduton lü om!” vom neläbik ägesagof. “Sekü kod kinik nu süfülam nübreika äzesüdon-li?”
“I atosi kanob plänön ole. If fug omik, ko mon olik, osevädikonöv, ed elans valik di ‘City’ usevonsöv atosi, tän himatan olik ibo olabomöv no plu timüli takedik bal! Luveratiko orivomöv igo neföro Lamerikäni, radion omögükonöv fanäbükami oma, büä okanomöv säboidön oki. Nö! äbinos sefikum pro om, ad süükön jini, das mon valik okik pitifon; luveratiko ugetolöv de om penedi fäküköl, in kel upenomöv, das perot ekodon, das äprimikom ad päridikön, e das sekü kod at avilom deidön oki. Du obelügolöv deadi omik, om onestönomöv in Lamerikän me mon olik!”
“Naudodö!” vom yunik äseifof.
“No obinos fikulik pro om ad dagetön de nafamakompenät bilieti nulik.” ‘Jenkins’ äfinükom sagi okik. “Nedom te konön, das eperom oni. If vipol osi, okanobs fanäbükön himatani olik ko mon, tü timül, das boidom oki in ‘Southampton’; poldacalal: ‘Wood’ ovilom vo komitön oke atosi. Pidob, das din at efinikon so neplitiko pro ol. Dälol-li obe, das nu mogolob?”
(Se el ‘Het Vaderland’.)
Se Volapükagased pro Nedänapükans. Yel: 1950. Pads: 2—4, 5—8.
SAPOTS FRANSÄNIK.
Spel fopik dugon ad däsper.
Vom jönik ab glumidik no tirädof keino; vom nejönik ab löföfik plitof.
Utan, kel leidon, muton labön kuradi ad lasumön stedälo liedi.
Utan, kel desiron svidikosi, no dalon vitön biedikosi.
Dub musig yunans mödik seivons lelöfi.
Se Volapükagased pro Nedänapükans. Yel: 1950. Pad: 4.
NUN.
Vpaklub valemik Nedänik.
Evedom liman:
söl: ‘J. G. Pieters Jr.’ tedaganetan, in ‘Amsterdam-Z.’, Amstelkade: 155.
Se Volapükagased pro Nedänapükans. Yel: 1950. Pad: 4.
Fab Suomiyänik
Seimna frogs tel ädabions, kels pifidons fa stork. Nu äbinons in stomäg böda, ed äbespikons desinis fütürik oksik, kels klüliko ämutons pavotükön bosilo.
“Benö!” bal onas äsagon zilogölo: “Alo is binos plitiko vamik, e nulüdot i dabinon is.”
Ad kelos votik ägespikon: “Vamik is binos jenöfiko, ab kitopo nulüdot binon-li?”
“Kio binol stupik!” votik ädönufövon: “Nulüdot ga obs it binobs!”
Se Volapükagased pro Nedänapükans. Yel: 1950. Pad: 8.
Coged di ‘Wien’
In ‘Wien’ konoy cogi bolitik sököl: Timü konfer in ‘Moskva’, el ‘Marshall’ älofom zigarülis se bokod largentik labü nüpenäd sököl: “Lü kevoban digik obik. Presidal: ‘Truman’.” Brefüpo pos atos el ‘Bevin’ äbläfom atosi me lof se zigarüliär, ini kel pigavos: “As dan ministerane dinädas foginänik oka demü vobod nendemädik omik. Ministeran-Presidan: ‘Attlee’.” El ‘Molotov’, kel no ävilom pödablibön, fino äzüramenom bokodi goldik labü diamains, in kel äkanoy reidön: “Lü el ‘Schwarzenberg’ gudikün okik. Lampör: ‘Franz Joseph’.”
Se Volapükagased pro Nedänapükans. Yel: 1950. Pad: 8.
CEDS E TIKODS.
Vilön saunükön me krig liedi neta binos säkapön eki, kel sufon tutadoli.
‘Anastasius Grün’.
Lukomun bevegon vegi taduna smalikün.
Vöds, kels bu val vedükons mati läbiki, binons: “obs” ed “obis”.
Läd binof vom, kel ai betikof votani, e neai glömof oki it.
Vio luspikiälik vom bo binof-la, lelöf tidon ofe seili.
Se Volapükagased pro Nedänapükans. Yel: 1950. Pad: 8.
NUNS.
Diläd valemik feda Vpaklubas.
Evedom liman:
söl: ‘Pierre Notaerts’, ‘Brussel-C.’ (Belgän). ‘Postbus’: 1039.
Peselons ünü foldil 4id yela: 1949 Vpamäks 100.
Se Volapükagased pro Nedänapükans. Yel: 1950. Pad: 8.
‘Pontius Pilatus’
Fa ‘Daan Van der Zee’. (Se el ‘De Nieuwe Courant’.)
Balan pösodas veütikün in lügadramat de ‘Golgotha’ el ‘Pontius Pilatus’, se tribüt Romänik sevädik elas ‘Pontii’, äbinom. Dub bitikam oka evedükom negöno nemi okik nedeadöfiki, ibä äblinom Kristusi leni krod, äsufükom omi slafanadeade, äsä Romänans äkösömons ad nemön krodami, ed älöpükom me atos no sevölo rabinami de ‘Nazareth’ ad nivod martüranas, sekü kelos balionans in fäkam relöfik ölelogons mani Godik asä pioniri lü reigän süla.
O krod! In topäds Romäna milats mödik krodas pelöbumons, i nilü ‘Hierusalem’, e pro jenavans Romänik igo krod Yesusa peperon bevü milats et. Ab krod, kel äbinon sek cödeta de ‘Pilatus’, evedon sümbol voik komotanefas kritik valik in vol. Ed in penäds paostolik komotanefas et nem ela ‘Pontius Pilatus’ ämoikon pro tims valik. Te dub jenöfot at pösod omik digädon i nog ün tim obsik küpäli. E to notets jenavik nebundanik saidikos dö pösod at sevädon ad kaladön omi in bepenot skätik brefik.
Län: Yudän äbinon sis yel: 6 timeda obsik pos xil de ‘Archelaus’: son ela ‘Herodes’ lü Galiyän, bal provinas lampörik Romäna. Monigetots se provins somik äkömons ini käd lampörik, e sekü kod at lampör äcälodom pro provin somik pladulani lönik labü titul: prokurator. Ün yel: 26 ‘Pontius Pilatus’ se ‘Roma’ päcälom as prokurator in Yudän, kö öfövom eli ‘Valerius Gratus’, ed öcalom dü yels deg negönü yudans.
Prokurators somik päcälodoms kösömiko se lesiörs yunik di ‘Roma’, kels päpatöfoms as “flens lampöra”: sot roda ma suemods obsik. Lesiörs at no äbinoms militans. E kludo ‘Pilatus’, kel äsüikom se sogod at, mu pato no mutom palelogön as militan, ifi älabom dagebio kohortis anik in letopät okik: ‘Caesarea’. Cäl ela ‘Pilatus’ äjenon ün yel: 26, ün yel ot, kü lampör: ‘Tiberius’ äsoalükom oki sui ‘Capri’, ed ägividom reigi reigäna löliko lebüdane legarda okik: ‘Sejanus’. Mög kludo binon gretik, das ‘Sejanus’ ecälodom fovani ela ‘Valerius Gratus’, das om kludo ecälom eli ‘Pilatus’. E bi dub ‘Philo’ esevädikos, das ‘Sejanus’ äbinom neflen yudanas, dub atos leigüpiko bitikam tayudik ela ‘Pilatus’ paplänon. Bitikam at päprimon ya sunädo pos lüköm ela ‘Pilatus’ ini ‘Caesarea’.
Büans de ‘Pilatus’ iträitoms ai spalo yudanis dinü neklien onsik ad logön magodis. Trups Romänik äsäplifons neai in ‘Hierusalem’ stänis labü fremül, kel äninädon magodi lampöra: ‘Tiberius’. Ab dunot balid ela ‘Pilatus’ äbinon ad büedön löpladön kläno ün neit sui möns ela ‘Hierusalem’ stänis pisäpliföl, kelos klüliko ämuton süükön mimeugi valemik. Sekü löpladam neitik at mutoy kludön noe desini badöfik, abi leigüpo, das ‘Pilatus’ äjonom me at buami pro prodäts teatik.
Depütäbef gretik se vol yudanas ätevon lü ‘Caesarea’ ad begön moükami stänas skänik. Ab ‘Pilatus’ ärefudom. Tü del pos del depütäbef ädajonon oki dönu, balposvotiko dü dels lul. E tü del lätik ‘Pilatus’ äbüedom kobikön pladulanis yudik ini mätöp, e ven älaidäloms us pö flags oksik, äleadom sübunön soldatis piklänedöl ko glävs pisäveadöl. Dönu: prodät teatik. Yudans ädaloms välön, ud ad sufälön stänis, ud ad padeidön. Gespik omas äbinon jästäd kienöl, in kel älofoms särvigis oksik pro flap deidöl. E täno ‘Pilatus’ no äkünom ad dadunön. Yudans igaenoms, e stäns pämoükons de möns di ‘Hierusalem’.
Ya ün yel fovik konflit nulik ädabinon. ‘Pilatus’ ävilom koedÖn meikön pro el ‘Hierusalem’ vatatidefik kvaaduki, e dagebön pro atos temadivi, kel ma suem yudik pidedieton Gode Yisraeläna. Dönu pöp ärunädon kobio, ab nu ‘Pilatus’ idatikom prodäti teatik votik. Bevü pöp ikoedom seaikön soldatis pimaskaröl ko klöbs ninü mäneds omsik. E sekü vineg me nam omik soldats at äflapoms ko zil lienetik detiko e nedetiko. Ab pö naed at kvaaduk pälemekon.
Konflit kilid de ‘Pilatus’ ko yudans päblinon ome dub jenet tefü Yesus: saludipredan se ‘Nazareth’, kel picödetom deadio fa sanhedrin yudik kodedü blasfäm. Pro ledun deadapönoda ye zep ela ‘Pilatus’ päneodon. E nu ‘Pilatus’ äbitikom in dunod telik, ed as cödal, ed as prokurator. As cödal ebinom verätik. Posä ililom kusadi, älibocödetom omi. Ab sekü drän ela ‘Caiphas’ ed omikanas, kels bolitiko ökanomsöv vedön riskädiks pro om, älovegivom Yesusi neflenes oma, ed älavom namis okik in vatabasin, ad stetön oki ma ced okik nedöbiki tefü pijenölos. Prodät teatik nulik! Binälo äjonom oki alna asä fibälani, kel no äplobom ta lüäl vudik.
Ün yel bal pos lügadramat de ‘Golgotha’, kel ejenon niludiko ün yel: 30, ‘Pilatus’ ästeifülom ad plaädön stänajenoti piperöl, pö naed at dub löpladam stimü ‘Tiberius’ platädas pesaludüköl nen magod, ab te ko mäniot nema lampöra. Klülos, das yudans no äleadoms cütidön okis: äflekoms okis nu pösodiko lü ‘Tiberius’, kel äbüdom moükami platädas.
Lügadramat de ‘Tirathana’ äbinon lätik, keli ‘Pilatus’ ekodedom in dunod prokuratora. Su bel saludik Samaritänanas: ‘Gerazim’ lekredans ikobikons ini vilag: ‘Tirathana’, e bevü mens at ‘Pilatus’ äkoedom dunön saseni vemik, niludo bi äcedom, das kobikam älabon diseinis volutik. Büdü legätan in Süriyän: ‘Vitellius’ nu päsedom gidükamio lü ‘Roma’, kö pas älükömom, ven lampör: ‘Tiberius’ ideadom, e pifövom fa ‘Caligula’.
Fät fovikum ela ‘Pilatus’ kanon te pagetuvön in konäds. Ab mu niludo lampör: ‘Caligula’ exilom omi lü ‘Vienna’ in Galiyän, e ‘Pilatus’ esasenom us oki.
Saidos ad mäniotön nog, vio se notets valik at klülädos, das prokurator: ‘Pilatus’ ebinom komulan Romänik vemo zänedöfik, suföföl ko döfáds valik pösodas somik (demüt, dadränälam, sasen), e das äbinom tu fibälik ad koedön senälön yudanis nämäti okik. Te sekü mijenot ereafom bevü pösods jenavik, no sekü meritab oka. Ed if no ebinomöv kompenan pö lügadramat de ‘Golgotha’, tän nenvöladan at no edigädomöv küpäli anik.
Se Volapükagased pro Nedänapükans. Yel: 1950. Pads: 9—11.
Reg naütom oki
Fa ‘J.C.L.B.P.’ (Se el ‘De Nieuwe Courant’.)
Reg, kel äreigom bü tumyels in Lägüptän, äseadom in tronalecem okik.
Po om, e detü e nedetü om, jislafans äkienofs, kels älüfänofs ome me fäns binü pafaplüms koldüli. Reg äseifom nekoteniko, iba änaütom oki.
Ko namajäst trögik ävinegom domali, kel pänemom ‘Amenaphes’, e kel äbinom fägik ad datikön säjäfälükamis pro reg.
Ko spid gravik domal älükömom, ed äbiegom fo plin, jüs flom omik ärivon gluni.
“O ‘Amenaphes’!” reg äspikom, “naütob obi.”
“Lilolsöd!” domal äplonom, “reg gretik naütom oki, lefogs caradas dagükons soli, e vats ela ‘Nile’ sägikons.”
“O ‘Amenaphes’” reg ädönusagom, “naütob obi. Sagolöd obe utosi, keli mutob dunön ad moükön naüti!”
“Oplitos-li reigani sublimik ad logön vomis yunik, kelis ekoedob kömön? Binofs jipuls vemo jöniks, kelis dünans sona de ‘Isis’ eväloms se pöp Lägüptäna. Fümo logam vomülas nobik kiltum at opliton plini nämädik.”
“Spikol nesiämi, o ‘Amenaphes’!” reg äsagom koldäliko, “obleiboböv naütön obi. Ai evalöl vomis jönik pro ob. Skänofs obi. Ba oyofoböv obi, if ologoböv vomi nejönik, ab jiatani elogob neföro. Si! ga, memob, das seimna elogob vomi nejönik. Kredob, das äbinof jimatan olik, o ‘Amenaphes’!”
“Vöds rega binons so benosmeliks de sap, äsä lotudaflors,” domal ägespikom dalestümiko, “jenöfö! jimatan obik binof naudodiko nejönik. Obüedob-li dugön ofi isio, dat naüt plina godik omoikonös?”
“Ag!” reg äsagom nefäköfiko, “no kredob, das atos ofruton. Betikolöd bosi votik, o ‘Amenaphes’! dat no plu naütob obi!”
“Obüedob-li dugön isio krigafanäbis, ad leadön deidön onis lo logs sona ela ‘Isis’? Fanäbs vemo jöniks dabinons se Yisraelän, e fanäbs blägik se läns sulüdik, e fanäbs vemo vietiks, kelis milits rega eblinons de nisuls in mel, kels topons in nolüd.”
“Deid naüton obi, o ‘Amenaphes’! Atos no ofrutonöv. Betikolöd bosi votik!”
“Soldats rega edugoms menis bisarik lü cifazif. Menis vemo smalikis, no geilikumis ka gretot piedas kil, kels lödons fagiko in län sulüdik. Binonsmens küpädik, e fümo reg oplidom ad logön onis.”
Ab reg äbleibom logetön föfio mivimiko, ed ‘Amenaphes’ äfovom: “Obüedob-li föfovegön yagavabis rega, dat oyagom tigridis in sulüd, e leonis in vesüd, e gasalis in lofüd?”
“Yag naüton obi, o ‘Amenaphes’! e leons vedons drediks.”
“Leons dremikons sekü dredäl, ven loegons pubön yagavabis reigana gretik.”
“Reg vipom-li ad logön piramidi, kel pabumon pro om? Lägüptänans degmil e slafans foginänik tummil jäfoms me bum piramida reigana nämädik.”
“Lägüptänans naütoms obi, o ‘Amenaphes’! e slafans foginänik leigo. Sagolöd obe utosi, keli mutob dunön ad no naütön plu obi!”
‘Amenaphes’ äletikom seilölo, ven reg süpiko ävokädom frediko:
“O! nu sevob utosi, kelosi mutob dunön. No onaütob plu obi.”
“Sap rega binon gretik, ä svidiko smoköl, äsä boväl filöl. Son de ‘Isis’ büdomös!”
“O ‘Amenaphes’!” reg äsagom lezäliko, “ospatob.”
Lejek älogädon su logod domala, e, biegölo, jüs flom omik äkontagon gluni, äspikom:
“Zun rega luslugonös obi! ab dredob, das atos no obinon mögik. Dünasts degfol büröletanas reigana nämädik eleadons vabön okis in krigavabs binü zeadaboad e skins toras, ven ägolons ad krigön, ed in yagavabs binü zeadaboad ko purpur pikölöl, ven äyagons leonis in vesüd, e tigridis in sulüd. Ed eleadons polön okis in polastuls binü bäad e gold, ven ädajonons okis lo pöp Lägüptäna.”
“Seilolöd! o ‘Amenaphes’!” reg äbüdom, “dünasts degfol büröletanas obik no ereigons-li Lägüptäni, e tribütafat dafamüla obik no pemotom-li se jigod: ‘Isis’? Ed ol, kis ol binol-li? o ‘Amenaphes’! Tailavum pülik.”
“Reg gretik espikom,” ‘Amenaphes’ äsagom sufodiko, “slafan mükik omik nüsugom vödis rega, äsä biens nüsugons mieli svidik. Reigan sublimik, reg nämädik, son ela ‘Isis’ golom ad spatön!”
E du reg löädom benovimiko de tron okik, e, pesököl fa domal e jislafans fänöl, äsespatom ko steps gravik se tronalecem, se spadüls valik ledoma ätonos lezäliko:
“Reigan sublimik, reg nämädik, son ela ‘Isis’ golom ad spatön!”
Se Volapükagased pro Nedänapükans. 1950. Pads: 11—12, 17—18.
CEDS E TIKODS.
Mödükumam meseda nog neai edavedükon soldati gudik, lekanani gretik, vomi löfik.
Binos vom, kel spetof, das ogivoy ofe floris rogidaplana, kelis i getof jenöfiko.
Utan, kel semanaedo pefäkükon in ninäl dibätikün okik dub lied, ed utan, kel pefäkükon staböfiko dub fät, sevons, das te utan, kel pardon, libükon oki de lied, kel peblinädon one, ab das utan, kel vinditon oki, libükon kodädani de dun onik.
‘Hades’.
Spelolöd gudikünosi! Spetolöd badikünosi, ab lasumolöd vali, soäsä okömon.
Mödikumam dalabota no nog sinifon mödikumam patöfas südöfik.
‘Gandhi’.
Se Volapükagased pro Nedänapükans. Yel: 1950. Pad: 12.
NUNS.
Epubon:
F. J. Krüger. English-Volapük. List of 3000 most Frequent Words. First thousand. Jakob Sprenger. Gams. 1950.
Buk at kanon pasivön de söl: ‘Jakob Sprenger’ in ‘Gams’ (Jveizän).
Vödaliseds smalik e gramatils Vpa in püks difik pabevobons e popübons ünü brefüp.
Peselons ünü foldil 1id yela: 1950 Vpamäks 200.
Se Volapükagased pro Nedänapükans. Yel: 1950. Pad: 12.
Dalebüd Vicifala de 1950, Mayul 22, Nüm: 1
Elelilölo dub pened de läd: ‘A. Achenreiner-Uhlik’ dätü 1950 mayul 19 peladetöl lü söl: ‘Dr. Arie De Jong’: kadämal ä sekretan kadäma Volapüka, das söl: ‘Jakob Sprenger’: cifal Volapükanefa sis d. 5id amula binom so vemiko malädik, das no plu fägom ad calön in dinit at, äd as dilekan kadäma Volapüka e
vätälölo, das ob: ‘J. G. M. Reynders Sr.’ pecälöl tü 1900 mäzul 27 ad kadäman Volapüka, labob dünayelis mödikün, e sekü atos ma § 9(5) statuda tefü cifalam (Dalebüd de 1934 prilul 1, nüm: 1) labob bligi ad bitön as vicifal,
nunob me dalebüd at, das obitob as vicifal Volapükanefa, jüs cifal: ‘Jakob Sprenger’ obinom dönu fägik ad duinön vobodis, kels sekons se dinit at.
	so pelonöl tö ‘Den Haag’ (Nedän)
	tü d. 22id mayula yela: 1950. 
	Vicifal Volapükanefa
	J. G. M. REYNDERS Sr. 
	Kadämal Vpa.
Se Volapükagased pro Nedänapükans. Yel: 1950. Pad: 13.
Hormons stigädons lifi obsik
Fa ‘Prof. Dr. D. H. Wester’. Se el ‘Nieuwe Courant’.
Ün 1855 füsiologan famik: ‘Claude Bernard’ änotodom tikodi: jens difik in koap obsik e duns ona binons sek stöfas kiemik, kels paskretons dub jäfidäms patik koapa.
Nek timakompenanas oma ekanon büologön ön mod süadüköl kion ün degyels fovik pato ün tumyelafoldil lätik, seks nolava ölesions veräti büoceda letälenik at. Nog mödo nemödikumo ya ün ettim ekanoy büosagön, rouli veütik kion “stöfs kiemik” at öplösenons, noe in koapakonöm nomik ed i nenomik mena e nima, abi in medinav nutimik.
Yunükamasperimänt balid.
Primiküno notodot löpo pemäniotöl ela ‘Claude Bernard’ ekodedon tidäbi no läs efamiköli omiki: ‘Brown Séquard’ ad laivobön ma tikodagol at. Balido äprogedom ye me step veütik, ven älesagom, das glans ninedik degivons stöfis frutik blude, e das defet stöfas at binon kod malädas e bäldapubotas. Tikod et binon piäf hormonava nutimik obas; stöfis pemäniotöl enemoy sevabo hormonis.
Telido ‘Brown Séquard’ äseükom kludöfi tikavik se tikodagol lönik oka. Ven äprimom ad sufön aiplu töbi de bäldapubots, om, ün bäldot veldegtelyelik, äsludom ad dunön sperimänti riskodik me ok it. Änüskutom oke hormonamökoti nimik. Ma temunod lönik omik, ab i ma zötams yufanas omik, sek yunükamalekäla at äbinon süpädik. Jenot ävedon el ‘cause célèbre’; e ven ‘Brown Séquard’ ägevom spikädi, kveipads liegik äblinons limanis mödik kurasoga e noubanefa lü löpatidalecem omik.
Leodükians lifajenädas obsik.
Nu yels 95 epasetikons sis vöds efamiköl de ‘Claude Bernard’. Ünü tim at dasev nolavik tefü hormons pestabükon vemo, e spetid pegretükumon vemo. E senäl netälik obsik papliton, das i nolans Nedänik (b.v.: ‘Prof. Laqueur’ ko stäf nolavik omik in ‘Amsterdam’ e keyufans nolavik kompenäta nenfiamik: ‘Organon’ in ‘Oss’) eblünons läükotis veütik pro volf at hormonava.
Jenöfots go mödiks nu pekobükons, ab ats egevons vestiganes i dasevi, das nat klänedon obes nog mödikosi. Nolobs nu, das hormons dub tüim, hüpofüd, türeoid, susroinglans, pankreat e genäms peskretöls pasestürons ini bludafesülem bundaniko tuigik obsik, e ve dugods at ünü brefüp rivons e flunons dili alik koapa obsik. As stigädians, mufükians, rönanunans koapa, u vio viloy nemön onis, vegons vifiko da koap obsik, e degevons val"po komitis oksik. Pö lifajenäds nomik glofa, madikama, bäldikama e deadama de men e nim plösenons rouli levemo veütiki, ab leigo i pö sprot, glof, floram, flukam, fainikam e deadam planas.
Gevons samo pö hiyunan tü bäldot semik koapasiüles patädik komiti, das pro om tim ekömon ad “süükön mustagili”, u pö goks, das mutons multön, pö nims semik, das mutons ceinön plädi oksik, e r. Fovo stigädons i kanitabödis ün gölayel ad kanitön kaniti jönikün onsik; kodons, das tävaböds tü tim fümik senälons klieni nedamütovik ad tevön samo de Nedän lü sulüd, tefädo lü nolüd. Stigädons e bemastons lifi, dajäfi mena “nomik”, nima “nomik” e plana “nomik” ön mod mu lobabik, medü kobovob benöfik levemo komplitik galans ninedik difik valik. Dabinobs pö atos lo rätöfs jafa nedöfik, kels süükons pö obs müki stilik.
Nämäd smalikosa.
Ab nim e plan kanons ye, i tefü hormona-konöm oksik, distön de “nomikos”. Ed i täno nämäd muvemik koapabinädas nomik at dasevädikon. Bosil tu mödik, bosil tu nemödik, e, samo, men labü patöfs koapik e lanöfiks nenomiks, ud alo distiks, davedon. Tefos suvo te difis mö degats anik baliondilas grama hormona. Samo men, if pankreat onik prodon linsulini boso tu nemödiki, sufon diabeti, ed omutonöv deadön i nog nu sekÜ faemadead, soäsä atos äjenon bü 1922 pö malädans valik at, if no ‘Banting’ e ‘Best’ itüvoms ün yel läbik et medini ta maläd at: linsulin. Nu läfulükoy kludo hormonadefi koapa lönik medü nüskutam hormona (nimik).
Dil hüpofüda plösenon rouli veütik pö koapaglof. If prodam glofahormona binon tu gretik, tefädo tu smalik, tän gians, tefädo nans, davedons. Näns et kanons binön reto vemo nomiks, sümeto gudiko fomiks e lanöfo plobiks. Balan nänas famikün el ‘Charles Stratton’ labü lunot zimmetas te 60 ä vetot paunas 16, äbinom, kel ön nem: generan ‘Tom Thumb’ betävom ko ‘Barnum’ voli lölik. Äbinom visedik, ed älabom logoti saunik e vögi vemo musigiki.
Vemo veütik pro men i türeoid onik binon. If at jono distis, seks kanons difön vemo, maä tuprodam u läsprodam dabinon. Atos kanon vedükön meni kretenani stupädik, binon kod maläda padredöl di ‘Basedow’, e r. Ab binos pro obs nitedikum ad lüälükön küpäli obsik dü timül ad dists läs fefiks. Demü atos vilobs lecedön türeoidi asä sleifömi föna (motora) koapik obsik. If nu glan at prodon hormoni boso tu mödiki u tu nemödiki, atos sinifon: sleiföm binon boso tu mödo maifik, tefädo boso tu mödo färmik. Atos sinifon, das fön obsik filon tu vemo, u das motor golon tu vifiko, tefädo tu nevifiko.
Kis nu binon-li sek atosa? In jenet balid jäfed “susnomik”. Nenom hormonik smalik at jafon jäfedanis, jicifi doma, kel kanof dunön vali, mani, kel kevobom in klubs valik, ed ai datikom desinis nulik. Jäfükons okis me val, klien onsik binon: vobön vemo, e juitön mödiko. Ab binons suvo i boso muifiks.
Ed if läsprodam pülik türeoidahormona dabinon, tän leigono malädans davedons, ab sio cils e mens trögiks, nelifäliks ä nenviläliks. Cils, kels ai no kanons fidunön julabligädis oksik, leadons seatön lafo pefidunöli bligädi okas. Klu cils, kels suvo papönons, “bi binons so vemo trögiks”, ab pö kels balugiko türeoid binon trögik, e kels suvo kanonsöv payufön gudikumo me giv bosila türeoida, kas me zans e flaps.
Votikam go lölik.
Näio ejonobs is ed us gebi koapastöfas nomik, kels hormons binons, as medins pro mens nenomik. Ab plödakösömiko nitediks i prodäds binons, kels padagetons, if givoy onis dabinädes lölöfiko nomikes.
As sam balid jonob givi hormonamökota Nedänik: ‘neohombreol’ jikanaires. ‘Frederiks’ änüskutom bödes yunik lul baliondilis 40 grama hormona manik at. Lulna balposvoto. Pos atos jikanairs ilasumofs jästädi e kondöti hibödas, ed äkanitofs frediko kanitis jönikün oksik. Hormons flunons noe kondöti koapik, abi lanöfiki. E pelelogölo de tikädöp hormonava nutimik, kludo cöd tefü stigedov tefädo ladöf, lanäl tefädo nefümal, trög tefädo jäfed, e r. dageton stabi go votiki.
Ün yels lätik nol obsik hormonas egretikumon veütiko, ed estudoy mu pato prodädis onas in plans e nims nomiks. Suvo edagetoy me atos sekis magälik. Somo kanoy dagetön me giv hormonamökotas, das jigoks nögofs nögis mödikum, das jips e kroligs palons nimülis mödikum, das kuns givofs miligi mödikum, das plans glofons vifikumo u florons suniko, das higoks blünoms miti sofikum, e r. e r. Binos-li üfo milagik, das nolavans suimons ko nitedäl vemöfik volfajenädi hormonava at, kel klülädon binön so levemo veütik pro ben e lied mena e sogäda?
Se Volapükagased pro Nedänapükans. Yel: 1950. Pads: 13—16.
DÜK DI ‘ALBA’.
Äbinos ün del: 1565, das reg: ‘Charles’ IX, pidugädöl fa mot okik: ‘Catherine De Médicis’, ägolom, posä ivisitom eli ‘Bordeaux’, lü ‘Bayonne’. Kis äbinon-li disein teva at? Dü lunüp jenavans elesioms, das visit ela ‘Bayonne’ no ädiseinon votiki, äsä ad gevön pöti lü ‘Catherine’ ad logön dauti ofik: ‘Elisabeth’ ko ‘Felipe’ II Spanyäna imatiköli, e leigüpo ad bespikön mögi yumäta nilöfikum bevü Spanyän e Fransän medü mat. Igo mats tel äbinons mögiks, bal de ‘Don Carlos’: leson ela ‘Felipe’ II ko ledaut: ‘Marguerite’: sör ela ‘Charles’ IX, e bal de ledaut Portugäna ko dük: ‘Henri’ di ‘Anjou’: blod yunikün rega Fransänik, latikumo fovan omik as ‘Henri’ III.
Mögos, das ‘Catherine’ äbetikof mati somik, ab reiganef Spanyänik älabon ninälo diseinis votik tefü kobikam et. No spikobs is dö reg Spanyänik; atan ga no äpubom in ‘Bayonne’, ab ijonädom, asä dugädani jimatana okik, düki di ‘Alba’, kel, as pladulan plina okik, ägolom ad glidön monäkanis in ‘Bayonne’, pidugädölo fa lelegätan Spanyänik in ‘Paris’: ‘Don Francisco d’Alava’, e löpacalans votik. Klüliko in ‘Bayonne’ zäls gretik pämeikons, ab ya suno el ‘Alba’ änotükom komiti klänik, keli igetom de reg okik, e keli äfölom mu vilöfo. Ädunidükom oni in tiv ko reg: ‘Charles’ IX e mot omik. Äbinos no plu e no läs stigädam sifanakriga: konsäl ad dadeidön me fil e me vaf protästanis Fransänik.
Ni ‘Charles’ IX ni ‘Catherine’ äklienons ad dunön atosi, e ‘Catherine’ älesagof, das lekred häretik no ägaenon ziläki in Fransän, e no äblinon riskädi. ‘Alba’ ätaspikom mu fümiko atosi, ed äsagom nenviliko, das, ven reg Fransäna övilomöv perön regäni okik tü del seimik, reg Spanyäna äbuükom ad dakipön okiki — ed at äbinon Nedän! No äbinos fümik, das sifanakrig ödavedonöv, älesagom; reg ökanomöv ledunön dini, balido dub büdön guveranes valik provinas, pläamü tel, kels no äbinoms konfidoviks, ad pönön predanis e lezilanis valikis lekreda nulik — lusogi jäpanas: ‘una bellaqueria’ ‘Alba’ änemom onis, — me xil, e telido dub smalükumön luli u mäli cädanas mö kap bal. Ab ‘Catherine’ no äjäfükof oki me atos, ed ädunidükof spikoto dinis votik.
‘Alba’ no äklemom ye so vifiko dini. Älabom ga jikeslopani lanälik in jireg: ‘Elisabeth’, kel äsüadof ko om dö zesüd ad bekomipön mekädo mosti: häret. Ko kevob ofa, bo i in kom ofa, ädunom pö naeds anik spikotis nätimik ko ‘Catherine’, ed äplöpom ad slüdön ofi ad ceds okik. Reg Fransänik no äbinom komik lä atos; do el ‘Charles’ deglulyelik äbinom calöfiko nentütik, no äbinom plu ka stum in nams mota okik, e no äzesüdos, das din päbespikon ko büsev omik. Kis din et äbinon no pälükonfidon papüre, ab sekü sagods votanas utos enotikon mu kleiliko, kelos päploton. Somo ‘Francisco d’Alava’ äpenom pos visit in ‘Bayonne’ ele ‘Don Eraso’: ministeran ela ‘Felipe’ II, das dük di ‘Alba’ älabom desini ad nunon ito mudöfo utosi, kelosi tivs ko ‘Catherine’ iblinons, das jireg ‘Elisabeth’ äplidof vemo ko atos, du äfinikom ko notodot ninälik: “Vö! desinod obinon dünot gretik pro God, otomoy menis et.” E ‘Felipe’ äsedom poso mö vigs anik papale: ‘Pius’ IV penedi klänik, in kel änunom, das ‘Catherine’ pislüdof ad bitön nämiko ta protästans, no medü sifanakrig, ab ön mod votik. E mod at no äkanon binön votik, äsä ut, keli ‘Alba’ ijonädom: xil lemödota slopanas lekreda nulik, e deid ananas duganas cädik.
Kims dugans et äbinoms, äbinos kleilik. ‘Francisco d’Alava’ nemom igo omis: ‘Condé’, ‘Coligny’, ‘D’Andelot’, ‘La Rochefoucauld’ e ‘Gramont’. Ga desin no päledunon sunädo. ‘Catherine’ no ävilof süpiko bitön duniko; jenet seimik, pöt, ämuton dabinön — ed at no äkömon sunädo, kelos äskänon vemo eli ‘Alba’. Nog ün tim yelas bal e lafika bü neit lufamik di ‘St. Bartholomeus’ äpenom rege okik: “Sül galedonös obi, das ebinob-la profetan, ven äkleilükob jireg-mote in ‘Bayonne’, das, if äzögof lunüpo lepöni volutanas, dük di ‘Anjou’ ojoikom eli ‘Charles’ IX de tron, if ‘Charles’ IX no ukoedom falön kapi di ‘Anjou’.” Das ‘Catherine’ vüo no izedof desini, daloy kludön fümiko se utos, kelos päsagon fa of sone ofik, ven älelilof cödetadeidi elas ‘Egmont’ e ‘Hoorne’ ün 1568: “Lepromolös obe nämätü stimavöd olik, das bleibol i desinön fümiko ad pönön volutanis!” If reidoy pla el “volutanis” eli “hugenotanis” — ün tim et no pänemons votiko — küpoy, das desins ad fidunön protästi nog ai fümiko ädabinons pö of. Fino pöt äjonodon oki. Hugenotans ätädons voluti, posä sasenitram lamirale: ‘De Coligny’ fa ‘Catherine de Médicis’ pistigädöl imiplöpon. Täno vom kruälik äsludof ad bitön duniko, ed ün neit de d. 23id ad d. 24id gustula yela: 1572 mipug bevü hugenotans päledunon, kel äfinükon ön mod kruälik lifis 2000, du in provin, kö sam at päsödunon, viktims 20000 äfalons.
E nu blöf voätik, das ‘Alba’: neflen bidälikün ä kruälikün lekredaleliva, ekekompenom pö preparam miduna ledredodik at. Tü d. 10id setula yela: 1572 äkomitom lelegätane Spanyänik lä kur Fransänik ad benovipön eli ‘Catherine’ demü lepön volutanas; penom: “Danobsös Godi, das labobs pro daben lekreda in Fransän nilädik jiplini labü völad so gretik — “una princesa de tanta valor” — e sagolös atosi nemü obs jireg-mote! Memob nog ai utosi, kelosi ob esagob ofe in ‘Bayonne’, e memob i utosi, kelosi of ipromof ed ilofof obe. Efölof vo promi okik.”
(Se el ‘Haagsche Post’.)
Se Volapükagased pro Nedänapükans. Yel: 1950. Pads: 16—17.
NUNS.
Ko lied gretik e pid dibätik egetobs nuni dö maläd, kel edrefon söli: ‘Jakob Sprenger’ cifal Volapükanefa. Fredo kanobs ye nunön, das siso stad oma egudikumon boso. Spelobs nu ladöfo, das gudikunam at ofovonös aiplu!
Dü maläd Cifala söl: ‘J. G. M. Reynders Sr.’ obitom as Vicifal Volapükanefa.
Liedo dabük gramatilas Vpa e vödilisedilas in püks difik dub maläd söla: ‘Sprenger’ no kanon jenön büfo.
Vüo epubon:
F. J. Krüger. Compendio del Volapük. Jakob Sprenger. Gams. 1950.
Volapükaklub valemik Nedänik.
Ladet nulik:
Söl: ‘A. N. De Jong’. ‘Djalan Raya Darmo’: 149 ‘Surabaja’. (Lindonesiyän).
Se Volapükagased pro Nedänapükans. Yel: 1950. Pad: 18.
Dalebüd Vicifala de 1950, Yulul 1, Nüm: 2
Vätälölo, das söl: ‘Filippus Johann Krüger’ pükitidan ä tidan Volapüka me laut gramatilas e vödilisedas in püks foginänik, ejonom, das labom noli saidik pro cal tidala Volapüka,
cälob söli: ‘Filippus Johann Krüger’ pemotöli in ‘Odoorn’ (Nedän) tü 1911 tobul 23 e lödöli in ‘Amsterdam, W.’ (Nedän) ‘Reinier Claeszenstraat’: 49,
as tidal Volapüka (648).
‘Den Haag’, 150 yulul 1
Vicifal Volapükanefa:
J. G. M. REYNDERS Sr. 
Kadämal Vpa.
Se Volapükagased pro Nedänapükans. Yel: 1950. Pad: 19.
Dalebüd Vicifala de 1950, Yulul 19, Nüm: 3
Ma peneds de söl: ‘Paul Tarolli’ lü söl: ‘Dr. Arie De Jong’ dätü 1950 yunul 8 e 18, in dom söla: ‘Jakob Sprenger’ doküm no pedätöl sököl petuvon:
Erlass für alle Volapükisten der Erde.
Wie ich dies schon meinem Vorgänger im Amte stimacifal vpanefa Prof. Dr. Theol. Dr. phil. Albert Sleumer, Studiendirektor a.D. wohnhaft in Bad Godesberg a. R. (Deutschland) im Sept. 1948 ausdrücklich erklärt habe, soll mein Nachfolger im Cifalamte der Volapükakademie Herr Joh. Schmidt kademan vpa wohnhaft in Weisskirchen am Taunus Bahnhof 20 (Deutschland) werden. Herr Schmidt hat sich nicht nur reiche Verdienste um die Förderung des Volapük in mehr als zwanzigjähriger Tätigkeit erworben, ich selbst habe ihn auch gelegentlich seines mehrwöchigen Aufenthaltes in der Schweiz im Herbst 1949 als einen ebenso getreuen, wie hilfsbereiten und erfahrenen Menschen kennen und schätzen gelernt, dem ich das hohe Amt eines Cifals mit vollem Vertrauen übertragen kann und hiemit übertrage. Möge Gottes Hilfe seine opfervolle Tätigkeit im Interesse unseres geliebten Volapük segnen.
Penäd at ini Volapük petradutöl tonon:
Dalebüd pro Volapükans valik tala.
Soäsä ya estetob atosi kazetiko calabüane obik: Stimacifal Volapükanefa ‘Prof. Dr. theol. Dr. phil. Albert Sleumer’, studadilekan p. d., lödöle in ‘Bad Godesberg’ len ‘Rhein’ (Deutän) ün setul yela: 1948, söl: ‘Joh. Schmidt’ kadäman Volapüka, lödöl in ‘Weißkirchen am Taunus (Deutän) ‘Bahnhofstrasze’: 20 obinom fovan oba in cifalam Volapükanefa.
Söl: ‘Schmidt’ edagetom no te meriti gretik demü föd Volapüka in jäf plu teldegyelik, ab ob it eseivob ed edigädob omi dü steb pluvigik oma in Jveizän ün fluküp yela: 1949 asä meni leigo fiediki, äsä yufiäliki ä plakugiki, kele kanob lovegevön ko konfid fulik cali löpik Cifala, e keli lovegevob ome me at. Yuf Goda benedonös duni sakrifiälik omik demädü Volapük palöföl obas!
Penäd at pedispenon tü 1950 yunul 8 ko töb mödik fa Cifal malädik: ‘Jakob Sprenger’ in bed omik komü söls: ‘Samuel Fitze’, ‘Jak. Benz’ e ‘Paul Tarolli’, kels as temunans i ekedispenoms penädi at.
Sekü pemäniotölos löpik stetob me dalebüd at
1ido das calajäf obik as Vicifal Volapükanefa efinikon, e
2ido das söl: ‘Johann Schmidt’, kadäman Volapüka, pemotöl in ,Weißkirchen am Taunus (Deutän)’ tü 1895 setul 28, e lödöl us, ‘Bahnhofstraße’: 20 efövom söli: ‘Jakob Sprenger’ tü 1950 yunul 8
as Cifal Volapükanefa ä Dilekan Volapükakadäma.
	So pelonöl tö Den Haag (Nedän) 
	tü d. 19id yulula yela: 1950.
	Vicifal Volapükanefa:
	J. G. M. REYNDERS Sr. 
Kadämal Vpa.
Se Volapükagased pro Nedänapükans. Yel: 1950. Pads: 19—20.
LOVEÜKAM CIFALAMA VOLAPÜKANEFA.
Tü d. 30id yulula yela: 1950 söl: ‘Johann Schmidt’ egetom dokümi sököl tefü lovegiv cifalama Volapükanefa fa söl: ‘Jakob Sprenger’.
<Vödem Deutänapükik fovon.>
Se Volapükagased pro Nedänapükans. Yel: 1950. Pad:20.
STUDANALIF TSYINÄNIK.
I.
In nüm ela ‘Haagsche Post’ yeloda: 1929 bepenam sököl studanalifa in Tsyinän komädon.
Kanoy jonülön pales Tsyinänanila änu pemotöla stimi no gretikumi, ka medü säk: “Lio studan olsik stadon-li?” Me atos sevükoy sevabo, das spetoy, das putül odageton täläkti ad studön, e das pals ofägons ad koedön studön oni. If seimna tim ukömon, das atos jenon: bos, kel klüliko ön jenets mödik no ai ojenon, tän mutoy dunön väli se tidastitods difik. Stitods löpatida binons vemo mödiks, ab go no valiks binons leigiko gudiks. Stitods dabinons, kels pefünons fa lesedaklubäds, fovo klüliko stitods reigänik, ed i uts de el ‘Rockfeller Foundation’. Te lätiks binons jenöfiko gudiks; stad stitodas votik binon sis feits nilänik vemo lügik. Ats pamaifükons nu seimna, e pafärmükons poso latikumo sekü kod seimik. Volut e straik bevü studans binons kodäd atosa. So ejenos, das stitod päfärmükon, bi studans it äviloms lonülön xamasäkis.
Dö stitods de el ‘Rockfeller Foundation’ vilobs konön bosi mödikum, efe patiko dö el ‘Peking Union Medical College’ in ‘Peking’ (P.U.M.C.). Soäsä nem ya malon, at binon stitod pro löpatid medinik. Studan paletom is pos lasumaxam, keli obs in Yurop nemobsöv bünolavaxami, e keli eduinom in top votik seimik. If xam saidon, tän paletom, e dalom bekomön tidodis. Dü yelalafs balido tels getom tidi jäfüda te bala e no votika, samo te naatoma. Dü tim at lunomiko blüfavobods pamekons fa studans, kels padigidons me nums, efe de 1 jü 100. Ün yelalaf kilid jäfüd votik labon turni ön mod ot. Utos, kelosi elärnom ün yelalafs balido tels, samo naatoma, binon tidod valik jäfüda at, keli getom dü stud okik. Lecedoy täno, das nolom naatomi.
Ün finod yela nums valik, kelis studan egetom, pasaedons, ed if saedot binon saidiko gretik, papromuvom lü klad yela telid. If at binon boso tu nemödik, tän getom bligädi; ed if saedot binon go tu nemödik, tän mutom klemön studi fovikum. Dönudunön yelastudi no binos mögik. Posä esuimom benoseko tidodis, stud klinigik primon, kel i dulon mö yels tel. Klu binom sanan ünü yels lul, if läsaedoy yeli bünolavik in top votik pelifädöli. Studan Tsyinänik nelabom kludo lelivi gretik, keli studan Nedänik labom, kel kanom duinön xami ma plid okik, e kel kanom dönuduinön ati pö naeds ömik. I pö dinäds votik, plä studadinäds, leliv panelabon fa studans in el ‘P.U.M.C.’ Studans valik stidoda at lödoms in bumot, äsä lä obs julans in bordajuls. Soaro tü düp degid mutoms binön ninü bumot jula, pläamü jenets patik, samo ven fabinoms dub visit lä balan profäsoranas. If nen kod lonöfik binoms nekomiks, tän atos panunodon. Fid jenon leigo kobiko, e binon Tsyinänik. Semikna i profäsorans kompenoms pö fidäds at.
Fräds studa ko bord binons valodo vemo püliks. Ga suäm binon nog tu mödik pro studans mödik, e sekü atos mödikans dabinoms, kels laboms ön mod alseimik näimesedi. Ün vaken mödikans dabinoms, kels meritoms bosi me penamavobod. I jul yufon läsmonemani. So samo gudikünans tel pö lasumaxam no nedoms pelön tidodamoni dü stud lölik okas. So i gudikünans pö promuvaxam no deboms tidodamoni dü tidodemayel xami sököl. Fovo mödot zao gretik mätas dabinons, pö kels prems kanons padagetön. Vakens binädons me hitüpavaken kilmulik, gölayelavaken balvigik, e fovo timü kritid kritidadel balid lelivik, e timü pasat pasatadel balid lelivik. Dadilam patädik at vakenüpas pakodon dub jenöfot, das hitüp binon vemo vamik, e nifüp güo vemo koldik. El ‘Peking’ labon sevabo kontinänaklimat sonemik. Sudels palifädons suvo in bels plödü ‘Peking’: “Sils vesüdik”. In Toodanibuds gretik, mödadilo kladöfiko e fa balan profäsoranas padugädölo studans goloms se zif.
II.
As steböp dü del somik au tem pavälon. In Tsyinän i tävan tevon de tem bal lü tem votik. Is kanoy slipön e fidön, du kultipläg laijenon. Ad slipön alan keblinon tegedis okik. Lespat gretik u grämalespat no palöfilon kösömiko fa Tsyinänan. Buükom ad blibön in nil tema, ed ad no fenükön oki. Sekü atos ya klülädos, das no binon vemo spotötik. Sevoy us sio täniti, e hitüpo tänitoy kludo i sio, ab plä at spotoy no mödiko. Ün nifüp sketoy nog boso, ab fümiko no ko lanäl Nedänana. Studan Tsyinänikk i no labom studanazälis lenoidik, kels pazelons in Nedän. Drinom neai lalkoholi. Zälüls binons gretadilo resitamäts. Fovo döbatasoars dabinons, e no mutoy glömön, i danüdazälüls. Zäls valik Tsyinänana gevons vesüdänane magädi boso ciliki. Hügien pakälälon mu vemo. Studan alik labom bligi ad benüpenön nomiko aldeliko lisedi labü säks äsä: va eklinükom tü del et tutis okik, va efidom plä fidäds kösömik nog dinis zuik, samo flukemi u bakoti, va dicet omik jäfidon nomiko, e somo säks nog go mödikums, jü uts, kels binons mu pösodiks.
In utos, kelos, tefon studadinädis, logobs kleiliko, das tid pelebumon ma sit Lamerikänik: bos, keli kanobs suemön klüliko vemo gudiko de stidod de el ‘Rockfeller Foundation’. Pemäniotölos löpik binon naböfaninäd utosa, kelosi elelilobs de balan profäsoranas ela ‘Peking Union Medical College’.
Se Volapükagased pro Nedänapükans. Yel: 1950. Pads: 21—22, 25—26.
NUNS.
Ma dalebüd vicifala de 1950 yulul 1. Nüm: 3. Cifalem Volapükanefa pelovegivon tü 1950 yunul 8 fa söl: ‘Jakob Sprenger’ söle: ‘Johann Schmidt’ in ‘Weiszkurchen am Taunus’ (Deutän) ‘Bahnhofstrasze’: 20.

Egetom diplomi tidala Volapüka
söl: ‘F. J. Krüger’ in ‘Amsterdam, W.’ (Nedän) ‘Reinier Claeszenstraat’: 49.

Kanons pasivön de söl: ‘Dr. Arie De Jong’ in ‘Leiden’ (Nedän), ‘Herengracht’: 58, e de söl: ‘J. G. M. Reynders Sr.’ in ‘Den Haag’ (Nedän), ‘Hugo de Grootstraat’: 82.
F. J. Krüger, English-Volapük. List of 3000 most 
Frequent Words. First thousand	fl. N.	0.50
Dr. Arie De Jong, Short grammar of Volapük	„  „	0.20
Dr. Arie De Jong, Aperçu du Volapük	„  „	0.20
F. J. Krüger, Compendio del Volapük	„  „	0.20
Kapit: 13 peneda balid paostolana: ‘Paulus’ elanes
di ‘Corinthos’	„  „	0.10

Peselons ünü foldil 2id yela: 1950 Volapükamäks 100.
Se Volapükagased pro Nedänapükans. Yel: 1950. Pad: 22.
BÄLDAYELASOAR YELA: MIL.
Tü del lätik yela: 1000 elans di ‘Roma’ älogons dredälo, das nifüpasol paelik po basilig: ‘San Pietro’ ädonikon, ämosadon, ed äkvänikon ini mödot vapas bludaredik. Löpo de klokatüms, de krens äleditons de lit, de spel, de lif. Äsüadons, das düp lätik vola ikömön. Se spadäds e spadüls valiks zifa saludik äsüikons, ed ägolons lüodü fortif glumidik, kö in leziöb koldik pladulans tel Goda ägaloms ed äplekoms: regs tel taleda: papal: ‘Silvester’ II e lampör: ‘Otto’ III.
Menef äprimikon ad deadön. Äbinos soar lezälik fa ‘David’ e ‘Sibylla’ pebüosagöl, nafäd glüga e sepülam kritanefa, tüp ledredoda, kela vision ilejeikon eli ‘Ioannes’ saludik ed eli ‘Augustinus’ saludik, distuk vala, kel ädabinon.
De flan kinik, tü zeneit, posun silanala ödrumon-li, de bels Sabinänik-li, u de votaflan mela-li? Kiöpo gufur lefilik: sepül ela ‘Roma’, ömaifikon-li süpiko? In kolised-li dub blud martüranas pesaludüköl, in vamabans-li di ‘Caracalla’: klänedaspadäds diabanas, u dis latar-li paostolanas saludik? Klerans, kleudans, dokans, nonan omas valik äsevom osi. Äsevoms te, das gaon cilas ela ‘Adam’ ökömon. Ed elans di ‘Roma’, äsä cil, kel senälon, das odeadon, e däsperiko sukon yufi len vüm mota, äbexänons dönu klivis ela ‘Mons Coeling’, ed ädränons okis gaonölo ta möns ela ‘Laterano’ ad pabenedön fa bijop okas e patrodön fa reg okas.
Ven ilutikos, de züamöp fela di ‘Mars’, de tops loveflanü el ‘Tevere’, de teatöp di ‘Marcellus’ e de gads di ‘Sallustius’ menamödot dofik lügik älükömon nevifiko äs levef: mens febas balugik, febodans, kultans pöfik, sifans necädik, julans, pilgrimans, kels äkömons de tops fagik votaflanü bels, e kels dü vegam äbetikons lomi pilüvöl oksik, domi pifärmüköl oksik, flenis oksik, kelis no plu ölogons. Mots pijeikö ko herem liviko lagöl, kels älaitränofs cilis oksik in zun ninälik ta God, hikleudans vutik ko kaps pleidiko pitovülöls, kels älogedoms me logeds jeikik lü sül; is ed us galedans, hobubimofans, feilans, kelas logs änidons in dag soara; fovo grul neläbikanas, trupas lubeganas, kels ilüvons pladis oksik lä glügs e kleuds, lemikanas su jots blenikanas, menas nen lögs, kels älaisleifons okis bevü peiläpans, lienetans tujäföls bevü lepradans ko kapütüls e maskars. Menamödot dofik lölik et äxänon lü basilig di ‘San Giovanni’, ätegon sömiti ela ‘Mons Coeling’, äleseaton su tops soalik, kels ätenikons de kolised, de el ‘Santa Maria Maggiore’ e de el ‘Porta San Lorenzo’ jü ledom papala.
Äfilidons filis gretik zü el ‘Scala Sancta’, in golöps ramparas vönädik, dis bobots ela ‘Minerva medica’, in gurs ela ‘Monte Esquilino’, e suno valöpo failots äsevädikons, tüms ela ‘Aventino’ ed ela ‘Campidoglio’ älöikons rediko in neit, el ‘Laterano’ ädageton logoti mimalik, äsä in glut sepülaflamota gianagretik, du elans di ‘Roma’ nemufiks in püf fälida at di ‘Iosaphat’, älöpiologedoms lü tabär sublimik, ninü kel mans tel iklänedoms okis, kels teik nog äfägoms ad stöpädön lami Goda.
Ab atos äbinon spetid tämik misera e benäda. Yeltum, kel äprimikon ad finikön pizelon tu ledredodiko. Yesus Kristus ideflekom oki klülabiko de glüg okik. Iloegoy selön plulofo papatiari fa monans di ‘Tusculum’, ed iloegoy letopätön magivanis as papals su lestul paostolik. Lepädöp gretik benediktanas di ‘Farfa’ ivedon ravanaspadäd. Blud bijopas e saludanas ikölon maboini lataras.
Täno äbetikoy papali: ‘Silvester’, ed utans labü täläkt balugik ädremons sek dredäl. Nek in ‘Roma’ älöfilon omi: papal, kela lanöf idageton leflitäli tu gretiki ad pasuemön fa timakompenans omik. Klerans ädalestümoms omi demü lif tämälik omik; ab hikleudans ähetoms omi demü tüted sevärik omik. In el ‘San Paolo fuori le mura’ fratärs di ‘San Benedictus’ämaleditoms papali benediktik, kel älebatom dredöfanis, ed äsädünükom nepuedanis. Äriprodoms ome noli omik, penädis pärgamenik Grikänapükik e Larabänapükikis omikis, eli ‘Virgilius’ omik, stelavi omik, igo glokis, kels äsofälükons nensino kludis omik demü papam. Ats äbinons penäds midunik e vobods diabik, äsagoy, e pöp no ädoton, ed älecedon omi magivavokani lananas, piklotöli in galadaklotem purpurik.
Suno poszedelatoenod balid kloka ätonon love zif soelöfik, ed ästäänikon äsä viam dis sil ela ‘Roma’. Tü timül ebo ot jenot nekösömik ägretükumon dredäli menamödota. Trups lunik menas ämufons in lit niedik kandelas e ko mür dumik plekas lü el ‘Laterano’. Len kap goläda alik, vü lantärs geilik tel, krod me lügodaveot pevealöl ägolon, pos at, telo, prozed kleudanarodas gretik.
Täno lit päfilidon in basilig bäldik, in kel sog pisaludüköl pägetedon.
Düps äpasetikons. Ünü brefüp glok ela ‘Campidoglio’ önunon nilikami zeneita, ed ün minut lätik yela: 1000 paokalüp öjenöfikon. Ab dom papala: ‘Silvester’, kel ätirädon logedis e ladälis valanas, äblebon seilik ä dagik. Su zügolöp löpikün tüma, kel ädünon pro papal as küpedöp ad suimön goli stelas, lampad smalik äliton, äsä maletalampad len maat gretik nafa. Sus bels Sabinänik fodül muna äsülöpikon rediko, äsva pikölon dub glut lefila. Maä älöpikon in lasurablöv sila, ed ävedon aiplu paelikum, zülogot ela ‘Laterano’ äkleilikon aiplu vü ‘Roma’ e sil.
Dredäl pöpa ävedon däsper. Us in fog bei el ‘Forum’ ed el ‘Mons palatino’ glok ela ‘Campidoglio’ äprimon ad patoenön; pö toenod balid deadakloka, menamödot, lienetik sekü dredäl, ädofalon sui kiens, ko nams pekobopliföl, nes drenön; e vög mosta bronsötik stäänikon aiplu de bumot lü bumot, de sil lü sil, e sümon ad vokäd büdöl ä plonöl mena, e se tummulats mudas, äsä vokäd de pösod bal, tonon lü el ‘Laterano’ kanit ela ‘Miserere’.
Su plated tüma mageds tel logädikons: papal e lampör. ‘Otto’ in mäned härminik, vietikum ka nif, oka, ko lehät goldik su herem blonik okik, papal in klotem blägik okik benediktanas. Lampör flekom oki dredäliko lü bels Latänik, e logedom love el ‘Tevere’, lü top, kö sol pos brefüp osülöpikon. Papal biegom me kap jofik okik, in jästäd, kel lönon pö om; logom takediko in loks stelavik okik laigoli düpas löpiko len sil.
E du us su ‘Campidoglio’ deadaklok tonon aivemikumo, e kanit menamödota svelikon äsä ror levefas, se basilig pelitüköl, kö kultans e saludans ekienöls lösedoms plekis oksik, kanit votik: ‘Parce, Domine, parce populo’ tonon ko mayed lügik.
Papal elöükom dönu kapi okik; vinegom lampöri e jonom ome mali stelas, mali Goda, e bradom omi.
Pos atos jinos, das vög bronsötik paslugon fa fog: su el ‘Mons Coeling’ ed in el ‘San Giovanni’ ela ‘Laterano’ finikons süpiko kanit sekü dred edavedöl e lebeg benäda Söla. Lampör kienom len futs papala; atan maifükom lamis okik, äsva ad pedön zifi paostolanas leni lad okik, ed in stil pesaludüköl de ‘Roma’ e de sil, lekultan bäldik, löpo su tüm, primom ad kanitön eli ‘Te Deum’.
Yel: 1000 äpaseton, ed äbinon te nog drim ledredodik. Elans di ‘Roma’ ägolons ko kanitam fredaladälik dönu lü lomöps oksik, ed äzelons ün yel änu iprimöl et: yel lelifikama e spela, stimü papal-stelavan, kela stels äleodükons so süperiko glokis, zäli ela ‘San Silvester’ tü del balid yanula.
Se Volapükagased pro Nedänapükans. Yel: 1950. Pads: 23—25.
CEDS E TIKODS.
Vü tik olik e mödinolam olik dist ot dabinon, äsä vü buk e ninädalised onik.
Jean Baptiste Say.
Utans, kels konfidons, gidetons suvikumo, ka utans, kels mikonfidons. Konfid binonös ye lölöfik, ab no nensüenik!
Lubbock.
No nol e daget läbükons, ab vestig e steif.
Jef Vermeer.
Bal pölas gretikün demokrata binon ced, das tid leigükon menis. Gretükumon buikumo nog mödikumo distis.
Gustave Le Bon.
Pleid vemo gretik ud oknestüm dibätik jonülons fibi lana.
Spinoza.
Desirs valik moikons, ven vög bliga dabinon, ifi steifons kläno ad tadunön oni.
Kant.
Mödet ze gretik fredima binon ya plöp lafik; stüton, kuradükon, yufon ad moükön fikulis.
J. Howard.
Dub döbot men vedon slafan.
Wellington.
Se Volapükagased pro Nedänapükans. Yel: 1950. Pad: 26.
NUNS.
Ko fred gretik kanobs nunön reidanes obsik, das saunöfastad läx-cifala obsik: ‘Jakob Sprenger’ egudikumon vemo. Fägom ad zigolön boso, do atos binon nog fikulik pro om, ed ad spikön dönu gudiko. Kanobs läükön ad atos, das nog ai labom nitedäli e lanäli gretikis pro din obsik. Spelobsöd, das obinom ünü brefüp dönu fägik ad vobön ön mod alseimik gönü Volapük palöföl obsik!
Redakans gaseda at ekoedoms mekön platädis nämailik Volapükamäka in gretot degnaik. Volapükaplatäds at binons vemo jöniks. Pefimükons len föfafasads lödas omsik, e binons reklam magifik pro Volapük. Volapükans votik no labons-li klieni ad sivön platädi somik?
Söl: ‘Dr. Arie De Jong’ etradutom ini Volapük gospulis ma ‘Matthaeus’ e ma ‘Marcus’. Söl: ‘F. J. Krüger’ labom desini ad pübön gospuli tel at. Om it jäfom me tradut Lekanita de ‘Salomon’ ed ela ‘Steps to Christ’ fa ‘Ellen G. White’.
Peselons ünü foldil 3id yela: 1950 Volapükamäks 400.
Se Volapükagased pro Nedänapükans. Yel: 1950. Pad: 26.